Drawwer maak plan | Netwerk24
Drawwer maak plan
Deur Helena Barnard 01 April 2020 06:02
Frances Nel tydens die Om die dam-marathon op 14 Maart.Foto: Verskaf
"Ek draf om die huis om kilo's te kry."
So vertel Frances Nel van Kimberley wat op 14 Maart aan die Om die dam-marathon by Hartbeespoortdam deelgeneem het en sesde in die 21,1 km-wedloop geëindig het.
Soos vir duisende ander atlete plaas die inperkingstyd 'n demper op haar oefenprogram.
"Kilo's om die huis is nie regtig kwaliteitkilo's nie, maar dit is beter as stilsit," vertel sy. " 'n Mens maak die beste van die saak."
Nel sê haar oefenroetine wissel deur die jaar. "Die eerste ses maande van die jaar is dit voorbereiding vir die Comrades met baie langafstande om kilo's te kry. Vanjaar het ons streng op die Comrades-afrigter Lindsay Perry se program gefokus. Ek het twee drafmaats en ons maak dit interessant en lekkerder."
Sy het in 2014 die eerste keer aan die Om die dam-ultramarathon deelgeneem. Nel vertel dit is 'n besondere sirkelroete om Hartbeespoortdam met die bekende Saartjiesnek wat dit uitdagend maak.
Die 21,1 km-wedloop wat sy vanjaar gedoen het, is 'n uit-en-terug-wedloop waar atlete ook oor die damwal hardloop.
"Dit voel asof jy iewers by die see hardloop met al die bote op die water," vertel sy.
Nel het in 2019 haar sesde Comrades voltooi en "mik vir daai groen nommer oor vier jaar".
Sy het reeds drie keer die Twee Oseane-ultramarathon voltooi en 'n hele paar ander.
"Die Sani Sagger 42,2 km by die Sani-pas is vir my een van die taaiste marathons wat ek nog gedoen het."
Sy het ook vanjaar die Kango-marathon by Oudtshoorn voltooi en haar persoonlike beste tyd van 3:32 met die 42,2 km bereik.
Nel, oorspronklik van Christiana en 'n voormalige leerling van die Hoërskool Vaalharts in Jan Kempdorp, is 'n lid van die Vodacom Kimberley Road Runners.
Sy het haar hele skoolloopbaan aan landloop deelgeneem.
"Draf is 'n passie diep in my are," sê sy. "Dit neem 'n mens na baie verskillende en mooi plekke; 'n mens ontmoet baie nuwe mense en maak nuwe vriende."